இலங்கை மக்களுக்கு இணைப்பு (சமஸ்டி) ஆட்சிமுறையே உகந்தது என்பதில் அசைக்க முடியாத நம்பிக்கை கொண்டவர் தந்தை செல்வா அவர்கள். அதன் காரணமாகவே எத்தனையோ இடர்கள் வந்தபோதும், எத்தனையோ தடவைகள் ஏமாற்றப்பட்ட போதும் இலங்கையில் மாறிமாறி ஆட்சிக்கு வந்த அரசாங்கங்களுடன் மீண்டும் மீண்டும் பேச்சுவார்த்தைகளை நடாத்தினார். அரசுகளின் நடவடிக்கைகளுக்காகத் தனது கொள்கையில் அவர் சமரசம் செய்துகொள்ளவில்லை. இறுதியில், எதுவுமே சரிப்பட்டு வராது, எந்த உரிமையும் கிடக்காது, இருப்பதும் இழந்து போகின்றது என்ற நிலைமை ஏற்பட்டபோதுதான் தமிழ் ஈழக் கோரிக்கையை முன்மொழிந்தார். அதனை வென்றெடுப்பதில் மிகக்கடுமையான இடர்களும், தடைகளும் இருப்பதை அவர் உணர்ந்திருந்தமையால்தான், "இனிமேல் தமிழர்களைக் கடவுள்தான் காப்பாற்றவேண்டும் " என்று ஏமாற்றத்தின் இறுதியில், வேதனையின் விளிம்பில் நின்று மொழிந்தார்.